Žiga, Peter, minister životného prostredia SR (2014-05-29):
Ďakujem pekne. Vážená pani predsedajúca, vážené panie poslankyne, vážení páni poslanci, sedím tu od deviatej rána a v zásade aj včera celý deň, či už Národná rada, alebo výbory príslušné sa venovali tejto problematike a či už v rámci prvého čítania rozpravy, alebo v rámci druhého čítania dnes v rámci rozpravy počúvam rôzne názory a počúvam rôzne fakty a rôzne vyjadrenia väčšinou opozičných politikov a zamýšľam sa nad tým, do akej miery úprimnosti až idú a ako úprimné sú ich slová a skutočne chcú bojovať za vec a čo to celé vlastne znamená. Možno sa pýtate, čo to ten minister teraz hovorí, ale poviem niekoľko mojich postrehov za posledných 48 hodín a možnože bude na zvážení snemovne, voličov, tých, ktorí sledujú aj možno tento prenos z Národnej rady, že o čom sa to tu bavíme. Ako prvý včera vystúpil v rozprave pán poslanec Novotný, ktorý tvrdil, že my ako SMER sme mu ukradli zákon. Ja som povedal, že ukradnúť sa dá len niečo hodnotné, a naozaj ten jeho návrh zákona bol plytký, amatérsky a nič neriešiaci, nevykonateľný. Poslanec, ktorý sedí v Národnej rade od roku 2006, neviem koľko volebných období, dá návrh zákona, ktorý má tri riadky, aj pán Štefanec, budúci poslanec Európskeho parlamentu! Čosi neuveriteľné a prezentuje tu svoj záujem o problematiku, ako prvý vystúpi v rozprave, prezentuje svoj záujem o problematiku, sedí v snemovni 10 minút a potom sa pretŕča pred kamerami a odvtedy ho tu nebolo. Odvtedy sa ani jedným slovom nezapojil do diskusie, do rozpravy na výboroch, nikde. To je úprimný záujem o riešenie problémov! Nehovoriac o tom, že nás obvinil, že to je marketingový ťah, čo tu robíme, pretože idú komunálne voľby. Komunálne voľby budú za pol roka. Marketingový ťah bolo to, že išli voľby do Európskeho parlamentu a pán Štefanec, ktorý sa nikdy v živote nevenoval ani uránu, ani Košiciam, ani ničomu podobnému, zrazu príde s návrhom o zákaze ťažby uránu. Tak koho je to marketingový ťah? A zároveň som sa zúčastnil včera na rokovaní troch výborov. Bol to výbor pre verejnú správu, ústavnoprávny výbor a výbor pre pôdohospodárstvo a životné prostredie. Zaujalo ma, páni z opozície, aký máte vy úprimný záujem o riešenie uránu a ťažby a všetky tieto geologické a banské zákony, a na ústavnoprávnom výbore za opozíciu nebol ani jeden poslanec. Pán Hlina, ani jeden poslanec tam nebol. Prosím vás pekne, keď tu sa tvárime, že tu máme úprimný záujem, tak ho aj prezentujme a deklarujme a potom sa vás pýtam, aký je to ten úprimný záujem? A pôjdem ďalej. V dnešnej rozprave vystúpili zatiaľ, raz, dva, tri, štyria páni, piati páni poslanci, šiesti páni poslanci a v zásade som nepočul nič konkrétne, čo sa týka uránu. Počul som o nejakých iných témach, ktoré sa dnes nepreberajú. Dokonca, pán predseda Huba, poviem vám pravdu, úprimne, ako predseda výboru, som čakal, že vystúpite s nejakými zásadnými prejavmi alebo s nejakými zásadnými pripomienkami, a nehnevajte sa na mňa, pri všetkej úcte ku vašej osobe, vy ste tu pôsobili len ako poštár. Vy ste tu prečítali dve výzvy a to bolo všetko, čo ste zásadné povedali ku zákonu, ktorým zakazujem ťažbu rádioaktívnych látok na Slovensku. Dokonca; a škoda, že tu nie je pán Matovič, lebo by som dosť vážne mu chcel prehovoriť k srdcu, že za predsedu výboru za životné prostredie bol nominovaný človek, ktorý nehlasoval za zákon proti ťažbe rádioaktívnych látok na výbore včera. Podobne ako pán Mičovský a pán Simon. Títo traja páni poslanci, členovia výboru pre pôdohospodárstvo a životné prostredie nehlasovali za zákon proti ťažbe uránu. Keď chcete výpis z hlasovania, je k dispozícii. A pán poslanec Huba ako predseda výboru prečítal stanovisko, ktoré je jednak výzva pánovi premiérovi ku ťažbe, ku ťažbe zlata použitím kyanidovej technológie, okej, a zároveň čítal výzvu mestskej časti Košice-Sever. Tej mestskej časti, ktorá 24. 2. tohto roka mne napísala list podpísaný starostom, že nesúhlasí, že nesúhlasí a neprijíma návrh memoranda o spolupráci medzi Ministerstvom životného prostredia Slovenskej republiky a dotknutými obcami. Čiže nesúhlasí s memorandom, ktoré minister životného prostredia chcel so zástupcami samosprávy dotknutých obcí podpísať proti ťažbe uránu v Košiciach. A táto istá samospráva teraz hovorí, že podporuje tento zákon. No čo je tu úprimné, povedzte mi! K memorandu, ktorým som vyzval dotknuté obce, ktorých sa týka ťažba uránu, sa pripojilo len mesto Košice, ktoré podľa geologického a banského zákona ani nie je dotknutou obcou; teraz to zmeníme pozmeňujúcim návrhom pána primátora Rašiho; a vyšší územný celok. A dve obce boli proti memorandu medzi ministerstvom životného prostredia a dotknutými obcami proti ťažbe uránu. Mestská časť Košice-Sever a Nižný Klátov. A keď hovoríte o tom, že prečo v zrýchlenom konaní, tak práve preto, lebo pokiaľ majú obce právo veta pri banskom zákone, tak právo veta prejavuje zastupiteľstvo daného, v danej mestskej časti alebo danej obce. A právo veta znamená asi toľko, že mestské zastupiteľstvo povie, že či súhlasí alebo nesúhlasí s ťažbou uránu. No ale však tu mne predsa miestne zastupiteľstvo mestskej časti Sever povedalo, že nesúhlasí s mojím memorandom proti ťažbe! Teda to ergo znamená, že je za ťažbu uránu, tak práve preto sme to potrebovali urýchliť. Pán poslanec Hlina, o akom marketingovom ťahu to hovoríte? Vy tu hovoríte o marketingovom ťahu nejakej košickej skupiny, ale však predsa my o ťažbe uránu v Košiciach a proti ťažbe uránu vystupujeme niekoľko rokov aj s pánom primátorom. Ja som sa zúčastnil zasadnutia mestského zastupiteľstva, kde som jasne deklaroval, že som proti ťažbe uránu. Pripravil som memorandum, pán primátor niekoľkokrát jasne vystúpil a jasne deklaroval, že je proti ťažbe uránu. To nebolo včera ani pred týždňom, ani nie kvôli Novotnému, my sme jasne zadeklarovali, čo chceme a ako chceme, a práve preto sme pripravovali aj znenie zákona tak, aby sme neohrozili záujmy Slovenskej republiky nejakou formou arbitráže alebo niečoho podobného. My sme nerozdávali ako trpáci nejaké jódové tabletky pred železničnou stanicou v Bratislave. Ako nehnevajte sa na mňa, keď hovoríte o tých marketingových ťahoch, tak sa pozrite do vlastných radov. (Potlesk a reakcia z pléna.) Ale boli sme to my, ktorí, a keď sa trošku dotknem tej Detvy, tak sme to boli my – pán premiér Fico, ja a pán minister Malatinský –, ktorí sme prijali baníkov a prijali zástupcov obyvateľov Detvy, a práve už dnes by sa ťažilo v tej Detve, keby sme neurobili kroky pred rokom. Pred rokom vy ste ešte ani nechyrovali, že čo je to ťažba zlata. A keď máte takú úprimnú snahu o tých Detvancov a tvrdíte, že ste sa zúčastnili pochodu, a potvrdil vám to aj pán Senko, však ste mohli priniesť nejaký návrh, však nosíte desať návrhov zákonov na každú schôdzu parlamentu! Ani raz ste sa nedotkli Detvy, ani raz. A teraz tu rozprávate o svojom úprimnom záujme a o loby a neviem o čom všetkom. Ani raz! Pán poslanec Mičovský, ste hovorili o pozmeňovacom návrhu, teda predniesli ste svoj pozmeňovací návrh a v zásade ste povedali, že neviete, či sa to dá riešiť alebo nedá riešiť aj tá Detva, alebo ako budeme postupovať. No potom prečo podávate pozmeňujúci návrh, keď neviete, či to týmto návrhom vyriešime alebo nevyriešime. My sme sa včera dosť vecne bavili aj o tejto otázke a začatý proces je dosť ťažké vyriešiť úpravou zákona, ktorý predkladám ja. A neberiem naozaj vážne, neberiem naozaj vážne a úprimne vaše prejavy, nehnevajte sa, neberiem ich vážne ani úprimne, pretože ste včera nezahlasovali za zákon proti ťažbe uránu na výbore. A bol tu aj pán poslanec Chren, ktorý tiež sa vyjadroval k tomuto zákonu, zjavil sa tu ako z čistého neba a potom aj zmizol, ale povedal, že my sme neurobili nič ako komunálni politici pre Košice, keby mi to bol povedal pán poslanec Krajcer, ktorého občas stretnem v Košiciach, tak tomu rozumiem, ale pán poslanec Chren nebol v Košiciach ani neviem koľko a možnože by sa mohol spýtať pána poslanca Krajcera, že ako tie Košice vyzerajú a čo sme všetko pre nich urobili. Ale zhodou okolností pán poslanec Chren bol svojho času štátnym tajomníkom na ministerstve hospodárstva a v zásade by si mal doplniť svoje vedomosti o tom, že urán sa nespracúva kyanidovou metódou... (Prerušenie vystúpenia predsedajúcou.)